Elemente de noutate privind reforma Uniunii Europene, prevăzute în Tratatul de la Lisabona

Aspecte generale

După mai bine de doi ani de criză instituţională, şefii de stat şi de guvern din ţările membre ale Uniunii Europene au ajuns la un acord asupra unui nou tratat constituţional.  Acesta pune capăt blocajului creat în 2005, după ce Franţa şi Olanda au respins, prin referendum, Tratatul constituţional.
Tratatul de reformă al Uniunii Europene, ce urmează să înlocuiască Tratatul constituţional, a fost aprobat la summit-ul de la Lisabona şi a fost semnat de şefii de state şi de guverne pe 13 decembrie 2007. Documentul ar trebui să intre în vigoare la 2 ianuarie 2009, după ce va fi validat de toate cele 27 de ţări membre, pe parcursul anului viitor.
Tratatul de la Lisabona vine cu câteva elemente reformatoare pentru instituţiile europene. Uniunea Europeană capătă personalitate juridică unică şi are capacitate de reprezentare pentru toţi cei 27 de membri ai săi. În urma acestui tratat, competenţele Parlamentului European se vor extinde.
Acordul a fost posibil după concesii de ultim moment făcute Poloniei şi Italiei, care încă mai aveau rezerve serioase în privinţa tratatului. Mai exact, Italia a acceptat documentul după ce a primit garanţii că va avea în Parlamentul European un număr egal de deputaţi cu Franţa şi Marea Britanie. Polonia a primit garanţii că un grup mai mic de ţări va putea întârzia anumite decizii ale Uniunii Europene cu care nu este de acord. 

Tratatul, conceput pentru a putea fi ratificat fără să fie nevoie de organizarea unui referendum, reţine multe dintre elementele de noutate care figurau în Constituţia europeană. Cu toate acestea, evită cuvântul "Constituţie" şi suprimă tot ceea ce ar putea părea că acordă Uniunii Europene prerogativele unei structuri federale (imn şi drapel, în special). Irlanda este singura ţară care va organiza o consultare populară în privinţa acestui text. 

Conform noului tratat, parlamentele naţionale vor avea posibilitatea de a influenţa luarea deciziilor în Uniunea Europeană. Totodată, perioada pe care o vor avea la dispoziţie parlamentele naţionale pentru a examina proiectele legislative europene va fi extinsă de la şase la opt săptămâni. La nivelul Uniunii Europene vor exista competenţe exclusive în câteva domenii, competenţe partajate şi competenţe ale domeniilor de susţinere în care statele au principala răspundere în anumite politici, iar în care Uniunea Europeană are competenţe reduse. De asemenea, în Tratat este inclusă Charta Fundamentală a Drepturilor Omului, însă două state - Marea Britanie şi Polonia - şi-au exprimat rezerva şi au obţinut dreptul de a nu aplica în sistemul lor constituţional acest document. 
Din 2014, Comisia Europeană va avea un număr de comisari egal cu două treimi din numărul de state, ceea ce înseamnă că nu  va  mai fi câte un comisar pentru fiecare stat membru. 

Un element controversat al noului tratat, care a primit o serie de obiecţii din partea Poloniei, este schimbarea sistemului de vot. În acest moment, sistemul de vot este îngreunat de faptul ca în multe domenii este nevoie de unanimitate pentru luarea deciziilor, iar în altele este nevoie de o largă majoritate. Din punctul de vedere al luării deciziilor, noul tratat prevede ca din 2014 să intre în funcţiune votul cu dublă majoritate (adică 55% din statele membre, reprezentând 65% din populaţie, pot lua decizii valabile pentru toate ţările din blocul comunitar). Dacă un singur stat se împotriveşte votului cu dublă majoritate, adoptarea acestei măsuri poate fi amânată până în 2017.

Opinia publică din statele membre s-a aratat sceptică faţă de legitimitatea deciziilor Uniunii Europene în ultimii ani, mai ales în contextul blocajului procesului constituţional. Prin introducerea criteriului populaţiei în sistemul de vot, se va obţine cel mai probabil o creştere a legitimităţii deciziilor Uniunii Europene faţă de cetăţenii europeni. De asemenea, un milion de semnături din partea cetăţenilor statelor membre  poate determina Comisia Europeană să iniţieze un proiect legislative pe care semnatarii îl consideră necesar.

În domeniul politicii externe a Uniunii Europene, noul tratat avansează în crearea unor strategii comune. Liderii europeni au atras atenţia în nenumărate rânduri asupra faptului ca Uniunea Europeană nu are o voce comună în lume şi a efectului negativ asupra credibilităţii Uniunii Europene, ce rezultă din lipsa unor poziţii şi acţiuni coordonate în domeniu. Va fi creată funcţia de înalt oficial pe probleme de securitate şi se vor crea politici comune europene de apărare şi securitate, care stabilesc modalităţi de ajutorare între statele membre în caz de agresiune, calamităţi etc.
Noul tratat introduce funcţia de Preşedinte al Uniunii Europene, cu un mandat de doi ani şi jumătate, ce poate fi reînnoit o singură dată. 

Schimbările pe care le implică Tratatul de la Lisabona 
în raport cu tratatele în vigoare
Dezbaterea privind modul de ratificare al tratatului de la Lisabona – pe cale parlamentară sau prin referendum – a pus în prim plan diferenţele dintre acest tratat şi Tratatul constituţional.

A. Sensul proiectului european
Mai multe elemente tind să precizeze sensul proiectului european

• În preambulul tratatului se precizează că acesta se inspiră „din moştenirile culturale, religioase şi umaniste ale Europe, în urma cărora s-au născut valorile universale care constituie drepturi inviolabile şi inalienabile ale persoanelor umane, precum democraţia, liberatatea şi statul de drept”. Această menţiune a valorilor europene dă sens conceptului de identitate europeană.

• Curtea de justiţie va controla respectarea Chartei drpeturilor fundamentale ale omului, şi punerea în operă a reglementărilor europene de către statele membre. Integrarea acestui document în cuprinsul tratatului a consacrat extinderea competenţelor Uniunii Europene care, iniţial era o comunitate economică, deplasându-se către o dimensiune politică, odată cu Tratatul de la Maastricht. După tratatul de la Amsterdam, competenţele s-au extins în materie juridică şi afaceri interne.

Tratatul prevede, între altele, adeziunea Uniunii Europene la Convenţia europeană pentru drepturile omului. Această aderare va fi decisă de către Consiliu, în unanimitate, va trebui să fie aprobată de către Parlamentul European şi ratificată de parlamentele naţionale din fiecare stat membru.

Obiectivele Uniunii Europene sunt definite în termeni foarte generali:

· „economia socială de piaţă”;
· lupta împotriva excluziunii sociale şi a discriminării, justiţie socială, solidaritate între generaţii;

· coeziune teritorială;

· promovarea progresului tehnic şi ştiinţific;

· respectul pentru diversitatea culturală şi lingvistică, salvarea şi dezvoltarea patrimoniului cultural;

· în relaţiile externe, „protecţia” cetăţenilor Uniunii Europene, dezvoltarea durabilă, solidaritatea între popoare, comerţul liber şi echitabil, eliminarea sărăciei şi protecţia drepturilor omului.

În paralel, principiul respectului identităţii naţionale primeşte o formulare mai detaliată: „Uniunea Europeană respectă identitatea naţională a statelor membre, inerentă structurilor lor, fundamentele politice şi constituţionale pe care s-au clădit  autonomia locală şi regională. Ea respectă funcţia esenţială a Statului, în special acolo unde aceasta are ca obiectiv asigurarea integrităţii teritoriale, a menţinerii ordinii publice şi de apărare a securităţii naţionale. În particular, securitatea naţională rămâne singura responsabilitate a fiecărui stat membru”.

• În final, se introduce o procedură de retragere voluntară din Uniunea Europeană (art.35), ceea ce subliniază că Uniunea Europeană este fondată pe libertatea de voinţă a statelor membre. Retragerea nu este supusă anumitor condiţii, în afara existenţei unei perioade tranzitorii de doi ani, perioadă în care statul membru care doreşte retragerea să poată negocia un acord cu Uniunea Europeană.

B. Schimbările instituţionale

Tratatul de la Lisabona aduce importante schimbări în domeniul instituţional.

• Competenţele Parlamentului European sunt mult lărgite:
· rolul său legislativ va creşte sensibil, prin generalizarea procedurii de codecizie (cu un număr limitat de excepţii), procedură în cadrul căreia Parlamentul European are aceleaşi puteri ca şi Consiliul. Parlamentului European i s-a atribuit, fără necesitatea unor dispoziţii speciale, putere de codecizie în materie de justiţie şi afaceri interne, politică comercială comună, legislaţie în domeniul agricol;

· competenţele bugetare au crescut o dată cu eliminarea „cheltuielilor obligatorii” (această parte din buget conţinând în special cheltuielile din agricultură, ce nu pot fi practic amendate, în prezent, de către Parlamentul European). Consiliul şi Parlamentul European sunt de acum pe picior de egalitate în procedura bugetară. Bugetul Uniunii Europene trebuie să respecte „cadrul financiar plurianual”, fixând plafonurile pe mari categorii de cheltuieli. Bugetul este hotârât de Consiliu, cu unanimitate, şi aprobat de către Parlament.
Numărul maxim de deputaţi va fi de la 750 la 751, cu un minim de 6 mandate şi un maxim de 96 pentru fiecare stat membru.

Consiliul European este recunoscut ca o instituţie a Uniunii Europene. Se va renunţă la preşedinţia europeană semestrială. Preşedintele Consiliului European va fi ales cu majoritate calificată, pentru o perioadă de doi ani şi jumătate. Preşedinte nu poate exercita şi un mandat naţional.
Regulile de vot din cadrul Consiliului au fost modificate. Votul cu majoritate calificată este extins la o cincime din baza juridică suplimentară; este vorba în special de cea mai mare parte dintre actele din domeniul justiţiei şi afacerilor interne, ca şi pentru noile competenţe atribuite Uniunii Europene. 
În acelaşi timp, definiţia majorităţii calificate se schimbă. Atunci când Consiliul ia o hotărâre în ceea ce priveşte o propunere a Comisiei Europene, el este constituit din 55% dintre membrii săi, cuprizând cel puţin 15 dintre aceştia şi reprezentând cel puţin de 65% din populaţia Uniunii Europene.  În tot cazul, minoritatea de blocare trebuie să cuprindă cel puţin 4 membri ai Consiliului. În caz contrar se consideră a fi întrunită majoritatea calificată. Atunci când nu ia o hotărâre privind o propunere a Comisiei, majoritatea calificată este fixată la cel puţin 72% din statele membre reprezentând cel puţin 65% din populaţia Uniunii. Această nouă regulă se va aplica începând cu 1 noiembrie 2014.


Compoziţia Comisiei Europene este modificată. Statele membre sunt în toate cazurile tratate pe un picior de egalitate, prin prezenţa unui reprezentant naţional în cadrul Comisie. 

Începând cu data de 1 noiembrie 2014, Comisia Europeană va fi formată dintr-un număr de membri, incluzând Preşedintele şi Înaltul Reprezentant al Uniunii pentru Afaceri Externe şi Politica de Securitate, care corespunde la două treimi din numărul statelor membre, atât timp cât Consiliul European nu decide modificarea acestui număr, cu unanimitate. 

Membrii Comisiei Europene sunt aleşi dintre resortisanţii statelor member, în conformitate cu un sistem de rotaţie absolut egală între statele member, care să reflecte diversitatea demografică şi geografică a tuturor statelor membre. Acest sistem se stabileşte de către Consiliul European, care hotărăşte, în unanimitate, în conformitate cu articolul 211 din Tratatul privind funcţionarea Uniunii Europene. 

Modalitatea de alegere a Preşedintelui Comisiei face obiectul unei noi abordări, insistând mai mult pe rolul Parlamentului European. Astfel, ţinând seama de alegerile pentru Parlamentul European şi după ce a procedat la consultările necesare, Consiliul European, hotărând cu majoritate calificată, propune Parlamentului European un candidat la funcţia de Preşedinte al Comisiei Europene. Acest candidat este ales de Parlamentul European cu majoritatea membrilor săi. În cazul în care acest candidat nu întruneşte majoritatea, Consiliul European, hotărând cu majoritate calificată, propune, în termen de o lună, un nou candidat, care este ales de Parlamentul European în conformitate cu aceeaşi procedură. 
Printre altele, puterile Preşedintelui Comisiei sunt întărite: el poate să ceară demisia unui membru al Comisiei sau Înaltului Reprezentant al Uniunii pentru Afaceri Externe şi Politica de Securitate, fără să fie nevoie de autorizarea din partea colegiului comisarilor.
Puterile Comisiei Europene de aplicare a legislaţiei Uniunii Europene sunt, de asemenea întărite. Comisia Europeană poate modifica o directivă sau un regulament  în părţile sale esenţiale, sub controlul Parlamentului European  şi al Consiliului. 
Înaltul Reprezentant al Uniunii Europene pentru Afaceri Externe şi Politica de Securitate, numit de către Consiliul European, cu acordul Preşedintelui Comisiei, înlocuieşte atât reprezentantul pentru politica externă şi de securitate comună (PESC), cât şi comisarul european însărcinat cu relaţiile externe; competenţele sale se extind în aceeaşi măsură şi în domeniul politicii de securitate şi apărare comună. Acesta prezidează Consiliul Afacerilor Externe.
Înaltul Reprezentant este unul dintre vicepreşedinţii Comisiei Europene. Acesta asigură coerenţa acţiunii externe a Uniunii. În cadrul Comisiei Europene, acesta este însărcinat cu responsabilităţile care îi revin acestei instituţii în domeniul relaţiilor externe şi al coordonării celorlalte aspecte ale acţiunii externe. 

Acesta va dispune de un “Serviciu european pentru activităţi externe”,  compus din funcţionari ai Comisiei Europene, ai Consiliului şi ai statelor membre.
Rolul Curţii de Justiţie s-a extins mult, odată cu primirea unei competenţe generale în domeniul justiţiei şi al afacerilor interne. S-a prevăzut, printre altele, ca numărul avocaţilor generali să crească de la opt la unsprezece, astfel încât să permită desemnarea a şase avocaţi generali de către saşe ţări (printre care şi Polonia), iar ceilalţi cinci să fie numiţi de celelalte ţări, prin rotaţie.

Comitetul Regiunilor are posibilitatea de a sesiza Curtea de justiţie în două cazuri:

· pentru a contesta un act care încalcă principiul subsidiarităţii;

· pentru a-şi asigura respectarea propriilor prerogative.

C. Stabilirea competenţelor
Tratatul de la Lisabona extinde competenţele Uniunii Europene şi, mai ales, modifică profund condiţiile de exercitare a acestora.
1. Eliminarea “pilonilor”

Structura în trei piloni, introdusă de Tratatul de la Maastricht, este eliminată. De fapt, Comunitatea europeană (ca fiind primul pilon) dispare. Rămâne competenţa generală a Uniunii Europene, cu o procedură de decizie de drept comun şi cu procedurile particulare pentru anumite domenii (în principal problemele de politică externă şi de apărare). 

Uniunea Europeană capătă personalitate juridică (în prezent doar Comunitatea europeană dispune de aceasta). Astfel, va putea încheia tratate în ansamblul câmpului de competenţe (acordurile internaţionale încheiate de către statele membre trebuie să fie compatibile cu cele încheiate de către Uniunea Europeană).
2. Clasificarea competenţelor
Tratatul distinge trei mari categorii de competenţe ale Uniunii:

· competenţele exclusive: în care statele membre au doar rolul de a pune în aplicare actele Uniunii Europene, cel puţin acolo unde nu primesc ele abilitatea de a adopta anumite acte;
· competenţa partajată: în care statele membre au competenţe pentru tot ce Uniunea Europeană nu a decis să reglementeze ea însăşi;

· competenţa de coordonare: în care Uniunea Europeană nu poate interveni decât pentru a susţine, coordona şi completa acţiunile statelor membre, fără să-şi poată exercita rolul legislativ şi nici să limiteze competenţele acestora;
În două cazuri particulare Uniunea Europeană are o competenţă intermediară, între cea partajată şi cea de coordonare:

· coordonarea politicilor economice şi a locurilor de muncă;

· politica externă şi de securitate, al cărui regim este în întregime specificat.

3. Întărirea rolului Uniunii Europene în anumite domenii
a) Spaţiul de libertate, de securitate şi de justiţie

Tratatul extinde câmpul de cooperare judiciară atât în materie civilă, cât şi în materie penală, întăreşte rolul Europolului şi al Eurojust, şi prevede introducerea progresivă a unui “sistem integrat de gestiune al frontierelor externe”. Consiliul poate să decidă, în unanimitate, înfiinţarea unui Parchet european.
Ca urmare, condiţiile de adoptare în această materie vor fi revăzute. Dacă până acum spaţiul de libertate, de securitate şi justiţie era reglementat prin proceduri interguvernamentale, de acum încolo, va fi, fără excepţie, reglementat prin procedura de drept comun, unde Consiliul votează cu majoritate calificată, Parlamentul european dispune de procedura de codecizie şi actele sunt supuse controlului Curţii de justiţie. Totodată, pentru toate textele privind armonizarea penală un stat poate să sesizeze Consiliul European, în cazul în care sunt lezate aspecte fundamentale ale sistemului său juridic.
Tratatul face din recunoaşterea mutuală a deciziilor principiul de bază al cooperării judiciare, atât în materie civilă cât şi în materie penală

Anumite mecanisme particulare facilitează lansarea unei cooperări mai bune în domeniile în care deciziile vor fi luate în continuare în unanimitate.

b) Politica externă şi de apărare

Politica comercială comună va fi o competenţă exclusivă a Uniunii Europene şi aici votul cu majoritate calificată este generalizat, cu excepţia a două domenii: serviciile culturale şi audiovizuale şi serviciile sociale, de educaţie şi sănătate.    
Măsurile luate pentru politicile de cooperare, dezvoltare şi ajutor umanitar sunt de acum înainte adoptate în cadrul procedurii de drept comun, în codecizie cu Parlamentul European.

Politica externă şi de securitate comună este profund reformată, prin introducerea unei preşedinţii stabile a Consiliului European, prin crearea unui Înalt Reprezentant al Uniunii şi prin atribuirea de personalitate juridică Uniunii Europene.

Tratatul prevede o dezvoltare importantă a politicii de securitate şi de apărare comună, prin:

· extinderea misiunilor: misiunilor actuale li se vor adăuga dezarmarea, consiliul în materie militară, asigurarea stabilităţii după stingerea conflictelor, lupta împotriva terorismului, inclusiv pe teritoriul ţărilor terţe;

· o clauză de apărare mutuală şi o clauză de solidaritate antiteroristă;

· lansarea  unei „cooperări permanent structurate”  între statele  care s-au supus anumitor angajamente (participarea la programele de asigurare a echipamentelor, punerea la dispoziţie a forţelor);

· crearea unei Agenţii Europene de Apărare (deja înfiinţată).
c) Guvernarea economică şi socială

Evoluţiile în acest domeniu se referă în special la:

· atribuirea de noi competenţe Uniunii Europene în materie de sănătate publică, cercetare, energie, protecţie civilă, turism, sport;

· introducerea unui organism specific zonei euro; Consiliul «Ecofin» rămâne singurul loc unde se pot lua decizii privind uniunea economică şi monetară, dar, pentru măsurile de coordonare a disciplinei bugetare şi a politicilor economice proprii statelor membre a căror monedă este euro, reprezentanţii acestor state vor lua parte la vot;
· serviciul de interes general: o lege europeană care să stabilească principiile şi condiţiile, în special economice şi financiare, care să ducă la îndeplinirea misiunii;

· introducerea unei clauze sociale generale privind politica Uniunii Europene şi instituţionalizarea unui „summit tripartit” cu partenerii sociali. 
De altfel, Charta dreptulilor fundamentale ale omului, care de acum înainte face parte din Tratat, conţine numeroase dispoziţii privind drepturile sociale.                 
D. Posibilităţile de modificare ale Tratatului
O particularitate a Tratatului de la Lisabona este aceea de introducere a elementelor care să uşureze procedura modificării. Există un anumit număr de dispoziţii care au ca efect adaptarea tratatelor fără să fie nevoie de procedura de revizuire.
1. Clauza de flexibilitate pentru extinderea competenţelor Uniunii

Această clauză este necesară atunci când în cadrul unei politici prevăzute în tratate este necesară o măsură specială pentru atingerea obiecitivelor, iar Consiliul poate statua luarea acestei măsuri în unanimitate şi cu acordul Parlamentului European. O astfel de clauză a fost întotdeauna stipulată în tratatele europene, dar obiectivul ei se limita la „măsurile necesare pentru realizarea, în cadrul funcţionării pieţei comune, a unuia din obiectivele Comunităţii europene”.
2. «Clauzele tranzitorii»

Atunci când, în cadrul unei politici comune, Consiliul de miniştri trebuie să decidă, cu unanimitate, Consiliul European poate decide, în unanimitate, trecerea la votul cu majoritate calificată (în afara cazurilor în care sunt implicate probleme militare sau din domeniul apărării). De asemenea, atunci când este prevăzută procedura legislativă specială (acolo unde Parlamentul European nu are puterea de codecizie) Consiliul European poate decide, cu unanimitate, să se aplice procedura legislativă ordinară - codecizia. Recurgerea la o clauză tranzitorie va fi notificată parlamentelor naţionale. Decizia nu poate intra în vigoare dacă unul din parlamentele naţionale se opune în termen de şase luni.
Între altele, în anumite domenii particulare, Consiliul european sau Consiliul de miniştri poate, în unanimitate, să decidă aplicarea votului cu majoritate calificată sau procedura legislativă ordinară, fără ca parlamentele naţionale să aibă drept de obiecţie. Aceste domenii sunt: cadrul financiar plurianual al Uniunii Europene, anumite măsuri privind politica socială, mediul înconjurător, cooperarea judiciară în materie de dreptul familiei; anumite decizii de politică externă.
3. Întărirea cooperării

Aceasta se referă la folosirea instituţiilor Uniunii Europene de către o parte din statele membre la luarea deciziilor utile doar acestor state. În ansamblu, aceste reguli prevăzute în tratat sunt conexe celor din Trataul de la Nisa, dar cu noi posibilităţi de aplicare.
În Tratatul de la Nisa, cooperarea nu poate fi lansată decât ca un ultim resort şi trebuie să fie asociată cu cel mult nouă state membre (şi nu mai puţin de opt). Autorizarea lansării cooperării este acordată de către Consiliu cu majoritatea calificată. Comisia Europeană şi Parlamentul European au drept de veto şi participă la cooperarea întărită cu toţi membrii. În cazul politicii externe, autorizarea este acordată de Consiliu, cu unanimitate.
Tratatul de la Lisabona vine cu elemente novatoare. Mai întâi de toate, în cadrul cooperării întărite, membrii Consiliului reprezentând statele membre care participă la această cooperare întărită pot, cu unanimitate, să decidă recurgerea la „clauze tranzitorii”.

Pentru domeniul apărării este prevăzută o formulă paticulară denumită  „cooperare structurată”. Pot participa toate statele membre care au acceptat un anumit angajament precizat într-un protocol anexat Tratatului de la Lisabona. Lansarea cooperării structurate este autorizată de către Consiliul, cu majoritatea calificată.
Mecanismul „frână/accelerare” facilitează recurgerea la cooperarea întărită în materie de justiţie şi afaceri interne.

4. Supleţea instituţională
Anumite reguli privind instituţiile pot de acum să fie modificate fără revizuirea tratatelor. Este vorba de:

· numărul membrilor Comisiei Europene –  Consiliul European, în unanimitate, poate să reţină un alt număr decât cel stabilit în Tratat (adică două treimi din numărul statelor membre).

· repartizarea mandatelor în Parlamentul european între statele membre: această repartiţie se face, de acum înainte, prin acordul dintre Parlamentul European şi Consiliul European, cu unanimitate;
· regulile privin compoziţia Comitetului Regiunilor şi a Comitetului Economic şi Social, care de acum înainte sunt fixate prin decizia Consiliului, cu unanimitate, la propunerea Comisiei Europene.

E. Rolul parlamentelor naţionale
Tratatul de la Lisabona introduce trei forme noi de intervenţie a parlamentelor naţionale în cadrul funcţionării Uniunii Europene.

1.Controlul subsidiarităţii

Mecanismul cuprinde trei etape:

· într-un termen de opt săptămâni de la transmiterea unui proiect legislativ, toate camerele parlamentelor naţionale pot să adreseze instituţiilor Uniunii Europene un „aviz motivat” în care sunt exprimate motivele prin care se consideră că textul nu respectă principiile subsidiarităţii. Instituţiile Uniunii Europene vor ţine cont de acest aviz. Dacă o treime din parlamentele naţionale au adresat un aviz motivat, proiectul trebuie să fie reexaminat (pentru textele referitoare la cooperarea poliţiei şi cea judiciară în materie penală sunt necesare avizele negative a doar un sfert din ţările membre). Pentru aplicarea acestei reguli, fiecare parlament naţional dispune de două voturi, astfel încât, acolo unde sunt parlamente bicamerale, fiecare cameră să dispună de un vot.

· dacă un proiect de act legislativ este contestat cu majoritatea simplă a voturilor atribuite parlamentelor naţionale, dar Comisia Europeană decide menţinerea proiectului, Consiliul şi Parlamentul European trebuie să se pronunţe asupra compatibilităţii acestui proiect cu principiul subsidiarităţii; dacă Consiliul (cu majoritatea de 55% din membri) sau Parlamentul European (cu majoritatea simplă) dau un răspuns negativ, proiectul este eliminat;
· după adoptarea unui text, un stat membru poate sesiza Curtea Europeană de Justiţi cu privire la violarea principiului subsidiarităţii. Recursul este întotdeauna prezentat formal de către guvern. Protocolul  dă posibilitatea ca acesta să fie transmis de către guvern, autorul veritabil al recursului fiind parlamentul naţional sau una din camerele acestuia.

2.Procedura de simplă revizuire

• Dispoziţiile din Tratat privind „politicile interne” pot fi modificate fără a fi convocată o Conferinţă interguvernamentală. Decizia este luată de către Consiliul European, cu unanimitate, dar intră în vigoare după ce fiecare stat membru o aprobă, conform regulilor constituţionale ale statelor şi cu aprobarea din partea fiecărui parlament naţional.
• Printre altele, fiecare parlament naţional dispune de un drept de opoziţie în cazul utilizării unei „clauze tranzitorii”.

3.Spaţiul de libertate, securitate şi justiţie

Mai multe dispoziţii privind parlamentele naţionale se referă la spaţiul de libertate, securitate şi justiţie;
Se prevede ca:

· „fiecare parlament naţional să fie informat de conţinutul şi rezultatele” evaluării aplicăii, de către autorităţile statelor membre, a politicilor Uniunii Europene în materie de spaţiu de libertate, securitate şi justiţie;

· „parlamentele naţionale sunt informate cu privire la activităţile” comitetului permanent însărcinat cu îmbunătăţirea coordonării între autorităţile statelor membre în materie de securitate internă.

Printre altele, parlamentele naţionale au drept de opoziţie (ca în cazul „clauzei tranzitorii” atunci când Consiliul stabileşte lista cu aspecte din dreptul familiei cu incidenţă transfrontalieră (şi deci asupra cărora Uniunea Europeană poate legifera).

